**Forberedelse til mini Field Day. 30.03.2014.**

Et billede siger som bekendt mere end 1000 ord, så jeg har valg at beskrive min checkliste for mini-FD med nogle billeder.



Det første billede viser det meste af det udstyr jeg har med.

Starter vi fra venstre er der en transportabel stol/skammel. Derover antennen. I mit tilfælde en Mag-Loop, der kan skilles ad. Jeg anvender en afstemning placeret i loopen bund. Det gør afstemningen lettere. Bag Mag-Loopen findes et fotostativ og et siddeunderlag. Længst til højre min rygsæk og en plastæske til KX, batterier og hovedtelefon.

Midt i billedet coax kabel. Jeg har to længder 3 hhv 5 M RG 174/u, der har lav vægt og kan klare 50 til 100 Watt. Med de korte længder betyder evt tab ikke noget. **Husk samleled og adaptors, hvis du anvender forskellige typer coax connectors.**

Videre mod højre findes et ur og **2** penne. **Blyanter duer ikke. Spidsen knækker, når der er mest brug for at føre log. Kuglepenne duer heller ikke, de er tørre, når de skal bruges.** Jeg bruger 0,5 mm vandbaserede Artline penne.

Videre mod højre findes et skriveunderlag, hvorpå logblad, KX3 og nøgle kan fastgøres, så man kan sidde med radioen i skødet.

Endeligt **2 sæt** **(opladte)** batterier. Jeg anvender Sanyo Eneloop 2450 mAH NiMH batterier. De holder ladningen godt og har god driftstid. Tidligere anvendte jeg genopladelige Duracell batterier med mindre gode resultater.

Nederst i billedet findes 2 barduner med pløkke. Fotostativ og antenne er temmelig vindfølsomme, så et par barduner opsat +/- 30 – 45 grader i forhold til vindretningen sikrer stabilitet. **Anvend en tyk line. Tynd murersnor, tynd nylon line duer ikke. Det filtrer sig sammen, når man mindst har brug for det, og det tager lang tid at udrede.** Sidst et par hovedtelefoner med mikrofon. **Vælg hovedtelefoner, der sidder godt. Vindstøj kan være generende. Højttaler kan sjældent anvendes.**

Ikke vist på billedet er en swiss army kniv, en vindjakke, solcreme og evt forsyning med mad og vand. **Husk et SWR meter, hvis det ikke er indbygget i senderen.** Afhængig af hvorfra man planlægger aktivitet kan Mag-Loopen evt udskiftes med en passende trådantenne til ophængning i et træ eller medbragt glasfibermast. (**Husk fod**).

Hvis du planlægger aktivitet ved stranden i blæsevejr, så kom radioen i en klar plastpose, så du undgår, at der kommer salt og/eller sand i radioen.

**Gå ikke for langt første gang du skal ud. Du har helt sikkert glemt noget, som forhindrer dig i at komme i luften.**

Nedenfor et billede af den samlede oppakning, vægt ca. 6 Kg og af ”manden på marken”.



**God fornøjelse, husk at nyde naturen.**

**OZ7BQ. Hans Jørgen Rasmusen.**